ཞིས་ཅིན་ཕིང་གིས་སློབ་སྦྱོང་གཙོ་སྐྱོང་གནང་སྐབས་གསུང་བཤད་གནང་ཡོད།ཁོང་གིས།ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན།ཏང་ཀྲུང་དབྱང་གིས་དབུལ་སྒྲོལ་འགག་གཏོར་ཐད་བཀོད་སྒྲིག་གསར་པ་བྱས་ཡོད།སྤྱི་ལོ་༢༠༡༣ལོ་ནས་༢༠༡༦ལོ་བར་དུས་ཡུན་ལོ་བཞིའི་རིང་།ལོ་ལྟར་གྲོང་གསེབ་ཀྱི་དབུལ་ཕོངས་མི་འབོར་ཉུང་དུ་གཏོང་ཚད་བྱེ་བ་གཅིག་ལས་བརྒལ་བ་དང་།རིམ་རྩིས་བྱས་ན་མི་བྱེ་བ་ལྔ་དང་ས་ཡ་ལྔ་དང་དྲུག་འབུམ་བཞི་ཁྲི་ཟིན་ཡོད།དབུལ་ཕོངས་ལ་འགྱུར་ཚད་སྤྱི་ལོ་༢༠༡༢ལོའི་ལོ་མཇུག་གི་བརྒྱ་ཆ་༡༠དང་གྲངས་ཆུང་གཉིས་ནས་སྤྱི་ལོ་༢༠༡༦ལོའི་ལོ་མཇུག་བར་གྱི་བརྒྱ་ཆ་བཞི་དང་གྲངས་ཆུང་ལྔ་བར་ཆག་པ་དང་།ཆག་ཚད་བརྒྱ་ཆའི་གནས་ལྔ་དང་གྲངས་ཆུང་བདུན་ཟིན་ཡོད།དབུལ་ཕོངས་ས་ཁུལ་གྱི་གྲོང་གསེབ་ཀྱི་གྲོང་མིའི་ཡོང་འབབ་འཕར་ཚད་རྒྱལ་ཡོངས་ཀྱི་ཆ་སྙོམས་ཆུ་ཚད་ལས་མཐོ་བ་ཡོད་པ་དང་།དབུལ་ཕོངས་མང་ཚོགས་ཀྱི་འཚོ་བའི་ཆུ་ཚད་མངོན་གསལ་དོད་པོས་མཐོ་རུ་སོང་བ།དབུལ་ཕོངས་ས་ཁུལ་གྱི་རྣམ་པ་ལེགས་བཅོས་ཐུབ་ཡོད།སྤྱིའི་ཆ་ནས་བལྟས་ཚེ།ཏང་ཀྲུང་དབྱང་གིས་གཏན་འཁེལ་གནང་བའི་ཀྲུང་དབྱང་གིས་གཅིག་གྱུར་འཆར་འགོད་དང་།ཞིང་ཆེན་གྱིས་སྤྱིའི་འགན་འཁུར་བ།གྲོང་ཁྱེར་དང་རྫོང་གིས་དོན་འཁྱོལ་ལ་དམ་འཛིན་བྱེད་པ་བཅས་ཀྱི་དོ་དམ་སྒྲིག་གཞི་ལག་བསྟར་ཐུབ་པ་དང་།ཀ་བརྒྱད་གདུང་བཞིའི་མཐོ་རིམ་ཇུས་འགོད་གཞི་རྩའི་ཆ་ནས་གྲུབ་པ།བཀོད་ཇུས་བཀོད་སྒྲིག་ཁག་དོན་འཁྱོལ་ཅུང་ཡག་པོ་ཐུབ་པ།ཕྱོགས་གང་ས་ཅི་ཐད་ནས་བྱ་སྤྱོད་སྤེལ་ཡོད།ལག་ལེན་ཁྲོད།ང་ཚོར་ཕན་ཡོད་ཀྱི་ཉམས་མྱོང་མང་པོ་ཞིག་གསོག་འཇོག་ཐུབ་ཡོད་པ་དང་།མདོར་བསྡུས་ན་གཙོ་བོ་འགོ་ཁྲིད་ལ་ཤུགས་སྣོན་རྒྱག་རྒྱུ་ནི་རྩ་བ་ཡིན་པ་དང་།གནད་ལ་འཕིགས་པ་ཡོང་བ་བྱ་རྒྱུ་ནི་སྙིང་དོན་ཡིན་པ།མ་དངུལ་མང་དུ་གཏོང་རྒྱུ་ནི་འགན་ལེན་ཡིན་པ།ཕྱོགས་ཁག་ནས་ཐེ་ཞུགས་བྱ་རྒྱུ་ནི་མཉམ་ཤུགས་ཡིན་པ།མང་ཚོགས་ནས་ཐེ་ཞུགས་བྱ་རྒྱུ་ནི་རྨང་གཞི་ཡིན་པ་རེད།ཉམས་མྱོང་དེ་དག་ཧ་ཅང་རྩ་ཆེན་པོ་ཡིན་པས་དུས་ཡུན་རིང་པོའི་ནང་རྒྱུན་འཁྱོངས་བྱེད་དགོས་ཞེས་ནན་བཏོན་གནང་བ་དང་།ཞིས་ཅིན་ཕིང་གིས།གནད་འཕིགས་དབུལ་སྐྱོར་དང་གནད་འཕིགས་དབུལ་སྒྲོལ་རྒྱུན་འཁྱོངས་བྱེད་དགོས།གནད་འཕིགས་དབུལ་སྐྱོར་གྱི་རྨང་གཞི་བརྟན་པོ་འདིང་བ་དང་།ཡིག་ཚགས་དང་ག་ཤོག་བཟོས་ཏེ་དབུལ་ཕོངས་མི་འབོར་གྱི་མཐིལ་རྟོགས་པ།བྱ་བ་དངོས་སྒྲུབ་པ་དང་ཞིབ་ཚགས་བཟོས་ནས་འགུལ་རྣམ་ལེགས་སྒྲིག་མངོན་འགྱུར་ཡོང་བ་བྱེད་དགོས།དབུལ་སྐྱོར་བྱ་ཐབས་ཀྱི་ཕན་འབྲས་རང་བཞིན་གོང་མཐོར་གཏོང་བ་དང་།དེའི་སྲོག་ཤིང་ནི་ཡུལ་བབ་དང་བསྟུན་པ་དང་།མི་དང་ཁྱིམ་དུད།གྲོང་ཚོ་བཅས་ལ་གཞིགས་ཏེ་སྲིད་ཇུས་ལག་བསྟར་བྱེད་པ།ཐོན་ལས་དབུལ་སྐྱོར་འབུར་དུ་ཐོན་པ།སྒྲིག་འཛུགས་ཅན་གྱི་ཚད་གཞི་མཐོ་རུ་གཏོང་བ།དབུལ་ཕོངས་མི་འབོར་དབུལ་སྒྲོལ་ཐུབ་རྒྱུར་སྐུལ་ཁྲིད་ཐུབ་པའི་དཔལ་འབྱོར་དངོས་གཟུགས་སྐྱེད་སྲིང་བྱེད་དགོས།དབུལ་སྐྱོར་གནས་སྤོ་སྒྲིག་འཛུགས་ཡག་པོ་བྱེད་དགོས་པ་དང་།མང་ཚོགས་ཀྱི་འདོད་མོས་རྩ་དོན་རྒྱུན་འཁྱོངས་བྱེད་པ།འཛུགས་སྐྲུན་གྱི་གཞི་ཁྱོན་དང་མ་གནས་ལུགས་མཐུན་གྱི་ཚོད་འཛིན་བྱེད་པ།རྗེས་མཐུད་ཐོན་ལས་གོང་འཕེལ་གཏོང་བ།གནས་སྤོ་ཐུབ་པ་དང་།བརྟན་ཆགས་ཡོང་བ།རིམ་བཞིན་ཕྱུག་པོར་འགྱུར་བ་བཅས་འགན་ལེན་བྱེད་དགོས།དབུལ་སྐྱོར་ངལ་ནུས་རོགས་ལས་ལ་ཤུགས་སྣོན་རྒྱག་པ་དང་།སྦྱོང་བརྡར་གྱི་དམིགས་སའི་རང་བཞིན་དང་ངལ་ནུས་ཕྱིར་གཏོང་སྒྲིག་འཛུགས་ཅན་གྱི་ཚད་གཞི་མཐོ་རུ་གཏོང་བ།ལས་ཞུགས་གནས་སྤོ་བྱ་རྒྱུར་སྐུལ་འདེད་གཏོང་བ།ས་ཆ་དེ་རང་དང་ཉེ་འགྲམ་དུ་ལས་ཞུགས་ཐུབ་རྒྱུར་སྐུལ་མ་གཏོང་དགོས།སློབ་གསོའི་དབུལ་སྐྱོར་དང་བདེ་ཐང་དབུལ་སྐྱོར་གྱི་སྲིད་ཇུས་དོན་འཁྱོལ་བྱེད་པ་དང་།དབུལ་ཕོངས་ཁྱིམ་ཚང་གི་ནད་གཞི་ཆེན་པོ་དང་གཅོང་ནད།སློབ་མ་སློབ་གྲྭར་འགྲོ་བ་བཅས་ཀྱི་གནད་དོན་ཐག་གཅོད་ཡག་པོ་བྱེད་དགོས།སྲིད་ཇུས་དོན་འཁྱོལ་བྱེད་ཤུགས་ཆེ་རུ་གཏོང་བ་དང་།ནོར་སྲིད་དང་ས་ཞིང་སོགས་ལ་སྲིད་ཇུས་ཀྱི་རྒྱབ་སྐྱོར་བྱེད་ཤུགས་ཆེ་རུ་གཏོང་བ།འགྲིམ་འགྲུལ་དབུལ་སྐྱོར་དང་།ཆུ་བེད་དབུལ་སྐྱོར།དངུལ་རྩའི་དབུལ་སྐྱོར།སློབ་གསོའི་དབུལ་སྐྱོར།བདེ་ཐང་དབུལ་སྐྱོར་སོགས་དབུལ་སྐྱོར་བྱ་སྤྱོད་ལ་ཤུགས་སྣོན་རྒྱག་པ།དབུལ་སྐྱོར་གྱི་གྲངས་འབོར་ཉུང་བའི་ཡིད་རྟོན་དངུལ་བུན་དང་དབུལ་སྐྱོར་གྱི་སླར་ཡང་དངུལ་བུན་གཏོང་བ་སོགས་ཀྱི་སྲིད་ཇུས་མངོན་གསལ་དོད་པོ་དང་གནད་ལ་འཕིགས་པ་ཡོང་བ་བྱེད་དགོས་པའི་ནན་བཏོན་གནང་བ་དང་།